Liv Signe Navarsete (Senterpartiet), 2009-10-12:
Eg er stolt over plattforma Regjeringa har presentert for arbeidet dei neste fire åra, og som set kursen for å byggje landet vidare. Mi fremste hjartesak er at det skal vere godt å bu og attraktivt å drive næringsaktivitet i heile landet. Det er lagt sterk vekt på framtidsretta verdiskaping i plattforma. Soria Moria II har ein tydeleg næringsprofil, særleg når det gjeld små og mellomstore bedrifter. Det er god senterpartipolitikk, god raud-grøn politikk, og viktig og nødvendig i ei tid då òg norsk næringsliv merkar konsekvensane av finanskrisa. Regjeringa vil m.a. arbeide med endringar i formuesskatten som bidreg til meir rettferdig fordeling og betre rammevilkår for norsk næringsliv. Me skal vurdere dei skattemessige rammevilkåra for einmannsføretak samanlikna med aksjeselskap, og ordninga med statleg kapitaltilførsel til små og mellomstore bedrifter i ein tidleg fase, slik at bedrifter med gode og lønsame idear skal få finansiering. Fornybar energi er framtida. Grøne arbeidsplassar innan reiseliv, fornybar energi og miljøteknologi skal verte ei vekstnæring i Noreg. Me får på plass ein opptrappingsplan for fornybar energi. Grøne el-sertifikat skal på plass frå 2012. Me sikrar òg ei overgangsordning som gjer at alle nye kraftverk får same vilkår som ordninga med grøne sertifikat. Ein grøn revolusjon er på gang. Det er viktig for å løyse klimautfordringa, og det er viktig for å omstille norsk næringsliv og skape nye arbeidsplassar. Regjeringa vil sikre grunnleggjande velferdstenester der folk bur. Me skal ha ei betydeleg satsing på kommuneøkonomi for å sikre fleire lærarar i skulen og betre omsorg i helsesektoren. Kvalitet skal stå i fokus. Difor er arbeidet med likeløn så viktig. Det er viktig for oss i Regjeringa at me får ein god skule. Då må me ha fleire og godt kvalifiserte lærarar inn i skulen. Når Høgre-leiar Solberg i dag hevdar at etter- og vidareutdaning er fråverande i Regjeringa sin politikk, er det feil. Me skal syte for at me får betre både utdaning og etter- og vidareutdaning. Regjeringa har i dei fire åra som ligg bak oss, gjennomført eit lyft for samferdsle som få trudde ein skulle få til då me starta den perioden. Me skal gjennomføre samferdslelyftet vidare, og me skal bidra til at det vert framtidsretta breiband i heile landet. At me får på plass ein betre infrastruktur, er grunnleggjande for næringsutvikling, det er grunnleggjande for bulyst og ikkje minst for at unge vil søkje seg ut og bu i distrikta våre. Det er òg viktig for oss at me skal ha eit levande landbruk i heile landet, og at me skal vidareutvikle det inntektslyftet me har fått til i dei fire siste åra. Arbeidsplassar er heilt grunnleggjande for busetnad. Å sikre kompetansearbeidsplassar er òg ei viktig oppgåve for oss. Plattforma slår fast at vekst i ny statleg verksemd skal skje utanfor Oslo. Kompetansearbeidsplassar er ein nøkkel til vidare vekst. Den nøkkelen skal me ta vare på, og me skal bruke han til å opne nye dører, ikkje minst for høgt utdana ungdom som har lyst til å flytte heim, eller som har lyst til å flytte til stader utover i landet vårt. Regjeringa er oppteken av å lytte til folk. Dersom det skal gjerast endringar, og det skal det, skal det skje på lokalbefolkninga sine premissar. Når ein høyrer enkelte innlegg i salen i dag, kan ein tru at fornying i offentleg sektor er å ta bort strukturar som er viktige for folk, og ta bort tenester som er viktige i lokalmiljøa. For oss er det viktig å halde oppe tilbod der folk bur, anten det er flyplassar, lokalsjukehus, lensmannskontor eller ein desentralisert politistruktur. Endringar i kommunestrukturen skal skje på frivillig basis. Det betyr ikkje at ein frys tenestene. Det vert endringar, det vert nye oppgåver, men det skal skje saman med tilsette og saman med folk lokalt. Det har vore viktig for oss å ta vare på sentrale sentrumsverdiar i plattforma. Det gjer me ved å satse på kommunane, på frivillig sektor, på distrikt, og på desentralisering. Det er god sentrumspolitikk når me slår fast at det ikkje skal søkjast om medlemskap i EU. Det er òg god sentrumspolitikk når me skal gjennomgå EØS-avtalen og sjå kva handlingsrom som finst for å ivareta norske interesser. Det vert presisert at det er aktuelt å bruke reservasjonsretten i EØS-avtalen. Valfridom er viktig for folk. Difor vert kontantstøtta ført vidare, som Senterpartiet hadde i sitt program, difor skal me ha ei styrkt eldreomsorg, slik at dei som ynskjer å bu heime, skal få god oppfølging og moglegheit til det, og difor er SFO eit frivillig tilbod, slik at foreldre kan organisere dagen sin slik som familien ynskjer det. Me har lagt fram ei plattform som vert spanande å gjennomføre i tida framover. Eg håpar på eit godt samarbeid med Stortinget i dei mange viktige sakene, og på mange gode debattar i denne sal i dei neste fire åra.